Vai kontrole attiecībā uz subjekta IT sistēmām ietver efektīvu vispārēju IT kontroli un lietotņu kontroli?

Subjekta uzņēmējdarbības/darbības procesu rezultātā notiek darījumi, kurus uzsāk, reģistrē, apstrādā un pārskatos norāda informācijas sistēma, kas darbojas vai nu manuāli, vai datorizēti, vai ar manuālu un datorizētu procedūru kombināciju. Vai ir atbilstīgi nodalīti galveno grāmatvedības funkciju pienākumi, t. i., attiecībā uz uzsākšanu, apstiprināšanu, reģistrēšanu, apstrādi (t. i., pārnešanu uz virsgrāmatu) un norādīšanu finanšu pārskatos? IT izmantošana ietekmē kontroles darbību īstenošanas veidu. IT sistēmu kontrole ir efektīva, ja uztur šādu sistēmu apstrādātās informācijas integritāti un datu drošību, kā arī ietver efektīvu vispārēju IT kontroli un lietotņu kontroli. Vispārēja IT kontrole ir politika un procedūras, kas ir saistītas ar daudzām lietotnēm un atbalsta lietotņu kontroles efektīvu darbību. Tā paredz galveno satvaru, mazo satvaru un galalietotāju vides. Vispārēja IT kontrole, kas uztur informācijas integritāti un datu drošību, parasti ietver kontroli attiecībā uz: — datu centra un tīkla darbībām, — sistēmas programmatūras iegādi, maiņu un uzturēšanu, — programmu maiņu, — piekļuves drošību, — lietotņu sistēmas iegādi, attīstību un uzturēšanu. Lietotņu kontrole ir manuālas vai automatizētas procedūras, kas parasti funkcionē uzņēmuma procesu līmenī un attiecas uz darījumu apstrādi atsevišķu lietotņu līmenī. Lietotņu kontroles raksturs var būt preventīvs vai atklājošs; šāda kontrole ir paredzēta grāmatvedības ierakstu integritātes nodrošināšanai. Tādējādi lietotņu kontrole ir saistīta ar procedūrām, ko izmanto, lai uzsāktu, reģistrētu, apstrādātu un pārskatos norādītu darījumus un citus finanšu datus. Šī kontrole palīdz nodrošināt, lai notikušie darījumi būtu pilnībā apstiprināti un tiktu pilnīgi un precīzi reģistrēti un apstrādāti. Piemēram, ievadīto datu rediģēšanas pārbaudes un numerācijas pārbaudes ar izņēmumu pārskatu manuālu pārskatīšanu vai labošanu datu ievades brīdī. Manuālu vai automatizētu elementu izmantošana iekšējās kontroles ietvaros ietekmē arī darījumu uzsākšanas, reģistrēšanas, apstrādes un norādīšanas pārskatos veidu: — kontrole manuālā sistēmā var ietvert tādas procedūras kā darījumu apstiprinājumi un pārbaudes, kā arī saskaņošana un saskaņoto datu turpmāka pārbaude; kā alternatīvu subjekts var izmantot automatizētas procedūras, lai uzsāktu, reģistrētu, apstrādātu un pārskatos norādītu darījumus, un tādā gadījumā elektroniskā reģistrācija aizstāj papīra formāta dokumentus, — kontroli IT sistēmās veido automatizētas kontroles (piemēram, datorprogrammās integrētā kontrole) un manuālas kontroles kombinācija; manuāla kontrole var būt neatkarīga no IT, tā var izmantot IT sagatavoto informāciju vai arī var ietvert tikai IT efektīvas darbības un automatizētās kontroles uzraudzību, kā arī izņēmumu apstrādi; ja IT izmanto, lai uzsāktu, reģistrētu, apstrādātu vai norādītu pārskatos darījumu vai citus finanšu datus iekļaušanai finanšu pārskatos, sistēmas un programmas var ietvert kontroli saistībā ar attiecīgajiem konstatējumiem attiecībā uz būtiskiem uzskaites elementiem vai var būt kritiski nozīmīgas no IT atkarīgas manuālās kontroles efektīvai darbībai. Subjekta iekšējās kontroles ietvaros piemērotā manuālu un automatizētu elementu kombinācija atšķiras atkarībā no subjekta izmantoto IT rakstura un sarežģītības.